Nafarroako Parlamentuko Mahaiak, 2018ko maiatzaren 7an egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dion legegintza-ekimena erabiliz, EH Bildu Nafarroa eta Podemos-Ahal Dugu talde parlamentarioek eta Izquierda-Ezkerrako foru parlamentarien elkarteak erlijioaren irakaskuntzari eta haren ordezkoei buruzko Foru Lege proposamena aurkeztu du, eta eskatu du irakurketa bakarrean izapidetu dadila.

Hori horrela, Legebiltzarreko Erregelamenduko 148. eta 158. artikuluetan ezarritakoarekin bat, Eledunen Batzarrarekin adostu ondoren, hona ERABAKIA:

**1.** Agintzea erlijioaren irakaskuntzari eta haren ordezkoei buruzko Foru Lege proposamena Nafarroako Parlamentuko Aldizkari Ofizialean argitara dadin.

**2.** Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako.

**3.** Foru lege proposamen hori irakurketa bakarreko prozeduraz izapidetzea.

**4.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

Iruñean, 2018ko maiatzaren 7an

Lehendakaria: Ainhoa Aznárez Igarza

Foru Lege proposamena, erlijioaren irakaskuntzari eta haren ordezkoei buruzkoa

Hezkuntzaren Kalitatea Hobetzeari buruzko abenduaren 9ko 8/2013 Lege Organikoak egin zizkion aldaketen ondoren, Hezkuntzari buruzko maiatzaren 3ko 2/2006 Lege Organikoak xedatzen du –18. artikuluan, Lehen Hezkuntzarako; 24. eta 25. artikuluetan, Derrigorrezko Bigarren Hezkuntzarako, eta 34. bis eta ter artikuluetan, Batxilergorako– erlijioa hezkuntza-maila horietako berariazko irakasgaien artean irakatsiko dela; bigarren xedapen gehigarriaren arabera, eskaintza hori ikastetxeentzat nahitaezkoa eta ikasleentzat borondatezkoa izanen da, erlijio katolikoaren kasuan.

Xedapen horiek honako errege dekretu hauen bidez garatu izan dira: 1630/2006 Errege Dekretua, abenduaren 29koa, Haur Hezkuntzako bigarren zikloko gutxieneko irakaskuntzak ezartzen dituena; 126/2014 Errege Dekretua, otsailaren 28koa, Lehen Hezkuntzako oinarrizko curriculuma ezartzen duena; eta 1105/2014 Errege Dekretua, abenduaren 26koa, Derrigorrezko Bigarren Hezkuntzako eta Batxilergoko oinarrizko curriculuma ezartzen duena.

Arau horiek garatzea eta aplikatzea eta irakastorduak ezartzea autonomia erkidegoei dagokie; Nafarroako Foru Komunitatearen kasuan, Nafarroako Foru Eraentza Berrezarri eta Hobetzeari buruzko abuztuaren 10eko 13/1982 Lege Organikoaren 47. artikuluak aitortzen dizkion eskumenak baliatuz.

**Artikulu bakarra.**

Nafarroako Haur, Lehen eta Bigarren Hezkuntzako nahiz Batxilergoko hezkuntza-maila guztietan, erlijioko berariazko irakasgaiaren eta haren ordezkoen gehieneko eskola-zama izanen da estatu-mailako oinarrizko araudian ezarritako aginduzko gutxieneko eskola-zama.

**Xedapen indargabetzailea.**

Indarrik gabe uzten dira foru lege honi kontra egiten dioten maila bereko nahiz apalagoko xedapen guztiak.

**Azken xedapena.**

Foru lege honek Nafarroako Aldizkari Ofizialean argitaratu eta biharamunean hartuko du indarra, eta 2018-2019 ikasturtean aplikatuko da.